Verdens største sandbatteri taget i brug

En finsk by nord for Helsinki skriver energihistorie. Her er verdens største sandbatteri netop blevet taget i brug, og det kan potentielt gøre Pornainen helt uafhængig af olie og naturgas til opvarmning.

Bag løsningen står den finske startup Polar Night Energy, som har udviklet det gigantiske varmebatteri, der lagrer grøn strøm som varme – i sand. Eller rettere sagt, 2.000 ton knust fedtsten, et restprodukt fra byggeindustrien.

– Dette projekt viser, at der findes effektive løsninger på klimakrisen. Forbrænding er ikke en holdbar vej frem – hverken for klimaet eller miljøet, siger Polar Night Energys COO, Liisa Naskali.

Varmen lagres i knuste fedtsten (foto: Polar Night Energy).

Batteriet måler 13 meter i højden og 15 meter i bredden, omtrent på størrelse med et parcelhus, og er hele 10 gange større end virksomhedens første prototype fra 2022.

Varmer hele byen i ugevis

Når solen skinner eller vinden blæser, sendes overskydende grøn strøm til batteriet, hvor en stor varmeovn sender opvarmet luft gennem sandmassen, der kan nå en temperatur på op på hele 600 grader. Takket være kraftig isolering kan varmen lagres i ugevis eller endda måneder.

Når behovet opstår, udledes varmen igen i byens fjernvarmenet, som forsyner både boliger, virksomheder og eksempelvis svømmehaller. Kapaciteten er på 100 MWh, hvilket ifølge Polar Night rækker til at opvarme hele Pornainen i en uge om vinteren – eller en hel måned i sommerhalvåret, hvor varmebehovet er lavere.

Takket være isoleringen kan det finske sandbatteri holde på varmen i ugevis (foto: Polar Night Energy).

Byen beholder en biomassekedel som backup, men ambitionen er, at sandbatteriet skal erstatte langt størstedelen af det fossile forbrug og reducere udledningerne med op mod 70 procent.

Sand som klimavåben

Det tager fire dage at varme sandet op fra omgivelsernes temperatur til 600 grader, men i praksis sker opladningen løbende, hver gang der er overskud af grøn energi.

Polar Night Energy har allerede gang i forhandlinger om endnu større batterier både i Finland og internationalt. For opvarmning udgør i dag halvdelen af det globale energiforbrug, og især i Europa sker det stadig ofte med naturgas, olie, træ eller affald som brændsel.

Sandbatterierne ses som en lovende, enkel løsning til at udnytte grøn energi bedre og sikre varmeforsyningen – side om side med batterier, vandkraft, gravitationslagring og andre teknologier.

Pornainen kan blive det første eksempel på, hvordan sand kan spille en central rolle i kampen for at skære CO2-udslippet væk fra vores varmeregninger.

Verdens største sandbatteri taget i brug